સામાન્યત: માર્કેટો જર્જરિત થઇ ગઇ હોય તો તે પડતર હાલતમાં પડી રહે છે. પરંતુ અહીંની નગર પાલિકાએ બનાવેલી બે નવીન માર્કેટો હરાજીથી વેચાણ થયા વિના પડી રહી છે અને રીતસર ધૂળ ખાઇ રહી છે. નવસારી શહેરમાં પાલિકાએ અનેક નવી માર્કેટોનું નિર્માણ કર્યુ છે. જેના થકી ઉક્ત માર્કેટો જ્યાં બની ત્યાં વિકાસ થયો છે. સાથે હરાજી થકી પાલિકાને સારી આવક પણ થઇ છે. આવી જ એક નવી માર્કેટ પાલિકાએ દુધિયાતળાવ શાક માર્કેટની જગ્યાએ બનાવી હતી. સાડા છ વર્ષ પહેલાં આ નવી માર્કેટ તૈયાર થઇ ત્યારે ભોંય તળિયે બનાવેલી શાક માર્કેટની જગ્યા તો વેપારીઓને અપાઇ ગઇ હતી પરંતુ પ્રથમ માળે બનાવેલી દુકાનોની હરાજી આજદિન સુધી (સાડા છ વર્ષ સુધી) કરી શકાઇ નથી. આ માર્કેટનું નામ 'સ્વામી વિવેકાનંદ માર્કેટ' અપાયું હતું.